和蔡待制放蟬一首
作者：程俱
朝代：宋

paragraphs: 放歌北亭漁，千古有生氣。
當時及物心，豈在坳堂內。
如公有遠度，寄此枝上嘒。
定知膚寸雲，四海不難至。
應憐風露腹，不受塵土蔽。
寧嫌壤中丸，聊復一引臂。
初如飛鳥揚，下逐游鱗戲。
終然跐清波，振翼出荷芰。
斯須曳餘響，决起望陰邃。
臨風贈良規，毋以利昏智。
禽魚逐甘香，鼎俎芼薑桂。
請觀垂天鵬，纖繳安可冀。